钦定古今图书集成/明伦汇编/官常典/第246卷 > 李时
## 钦定古今图书集成/明伦汇编/官常典/第246卷 > 李时

按《明外史》本传：“时字宗易，任丘人。父棨，进士，莱州知
府。时举弘治十五年进士，改庶吉士，授编修。正德中，
历侍读、右谕德。世宗嗣位，为讲官，寻迁侍读学士。嘉
靖三年，擢礼部右侍郎。俄以忧归。服除，为户部右侍
郎，复改礼部，寻代方献夫为尚书。帝既定尊亲礼，慨

时傅会成之。或廷议不合，率具两端，待帝自择，终未
尝显争。以故帝爱其恭顺，四方上嘉瑞，辄拜疏请贺。
帝谦让，时必再请。由是益以时为忠。赐银章曰《忠敏
安慎》，俾密封言事。久而失之，请罪。帝再赐焉。十年，四
郊成，加太子太保。雷震午门，彗星见东井。时请敕臣
工修省，令言官指陈利害兴革。帝以建言乃科道专
责，寝不行。光禄寺厨役王福、锦衣卫千户陈昇请迁
显陵于天寿山，时等力陈不可。巡检徐震奏于安陆
建京师。时等驳其非制，遂议改州为承天府。其秋，桂
萼卒，命时兼文渊阁大学士，入参机务。时张孚敬已
罢，翟銮独相。时后入，以宫保官尊，反居銮上。两人皆
谦逊无龃龉。帝御无逸殿，召时坐讲《无逸》篇。銮讲《豳
风七月诗》。武定侯郭勋及九卿翰林俱入侍。讲毕，帝
退御豳风亭，赐宴。自是数召见，谘谋政务。明年春，孚
敬还内阁，事取独裁，时不敢有所评议。未几，孚敬再
罢，而方献夫入，与时亦相得。彗星复出，帝召见时等，
谕以引咎修省之意，从容语及乏才。时等退，条上务
安静、惜人才、慎刑狱三事，颇及大礼、大狱、废斥诸臣。
帝优诏褒答之，然卒不能用也。给事中魏良弼、御史
冯恩先后劾吏部尚书汪𬭎，触帝怒。时皆为论救。十
二年，孚敬复入銮，以忧去。献夫寻致仕。时随孚敬后，
供手唯诺而已，以故孚敬安之。孚敬谢政，费宏再入，
未几卒。时遂独相孚敬、萼用事，务芟除异己，朝端讙
嚣不宁。时素宽平，至是益镇以安静。帝亦恒召对便
殿，接膝咨询。时虽无大臣救，而议论恒本忠厚，廷论
咸以时为贤。客星见天棓旁，帝问所主事，应对曰：“事
应之说，起汉京房，未必皆合，惟在人君修德以弭之。”
帝称善。扈跸谒陵，道沙河，帝见居民萧索，怆然曰：“七
陵在此，宜加守护。”时对曰：“昔丘濬建议，京师当设四
辅，以临清为南，昌平为北，蓟州、保定为东西，各屯兵
一二万。今若于昌平增一总兵，可南卫京师，北护陵
寝。”帝乃下廷臣勘议，于沙河筑巩华城，为置戍焉。屡
加少傅、太子太师、吏部尚书、华盖殿大学士。会夏言
入辅，时不与抗。每事推让言，言亦安之。帝待时不如
孚敬言，然少责辱，始终不替，孚敬言亦不敢望也。与
言共事者翟銮、顾鼎臣，其畏言略如时，其荣名弗如
十七年时。卒官，赠太傅，谥《文康》。